  Виталий Пронин «Удмурт нылкышно кенеш» кичӧлтэм улсын 3-тӥез «Уӵыпи» конкурс-фестиваль ортчиз. Отчы 24-лэсь уно кырӟанъёсынызы вазиськизы пӧртэм ёросъёсысь кырӟасьёс. Вожвылъяськонлэн нырысетӥ люкетэз кылем арын декабрь толэзе ортчиз. Отын чузъяськизы чылкак выль кырӟанъёс. Жюри 15 умойёссэ бырйиз. Нациосын ужан политикая министерство соосын диск поттыны дасяське. "Уӵыпи" конкурсын вормисе потэм нылпиос.Та фестиваль шаермес узырмытэ нылпи кырӟанъёсын. Соосын нырысетӥез диск потӥз 2012-тӥ арын. Туэ удмурт нылпи кырӟанлы сӥзем гала-концерт сярысь вера Эшъяськон юртысь специалист Елена Келарева:- Фестивалез йылпумъясь концертэ трос коллективъёс но шаерысьтымы тодмо артистъёс пыриськизы. Кылсярысь, «Шулдыр ӝыт» ансамбль, Марина Галичанина, Влад Андреев, Костя Никитин, Александр Катков но Кузебай Герд нимо гимназиысь дышетскисьёс, пӧртэм ёросъёсысь тэшкылиос но бадӟым классъёсын дышетскисьёс. Финалэ потэм кырӟанъёслэн авторъёссы ваньзы ик дипломъёс басьтӥзы. Умойёсыз коньдон премиен пусъемын. «Удмурт нылкышно кенеш»» огазеяськон нылпиослы нимысьтыз кузьым дасяз - шудонъёс но книгаос. Вормыны шуд усиз Можга ёросысь Кибья шор ёзо школаысь крезьгуръя дышетӥсьлы Алексей Кононовлы. Со Юлия Байсаровалэн «Великен ворттылӥсько» кылбурезъя кырӟан гожтэм. Кырӟанэз быдэстӥз Кибья школаысь бадӟым классъёсын дышетскись пиослэн «Ерпечка» ансамбльзы. 2-тӥ интые потӥз Владимир Котковлэн кылъёсызъя «Мон удмурт пияш» кырӟан. Владимир Васильевичлэн кылбурезъя Шаркан ёросысь Быги гуртысь Николай Несмелов тунсыко крезьгур пӧрмытэм. 3-тӥ инты басьтӥз Алнаш ёросысь Туймыйыл гуртысь Татьяна Пчельниковалэн но Вячеслав Адамовлэн «Анае басьтӥз дэрем» кырӟанзы. Сое быдэстӥз пичи гинэ София Михайлова. Та авторъёсты сяна, пусъем потэ конкурсэ пыриськем выль адямиосты но, кудъёсыз асьсэос ик крезьгурзэ но, кылбурзэ но гожтӥллям. Кылсярысь, Шаркан ёросысь Быги гуртысь Ольга Тополева, Ува ёросысь Узей-Тукля гуртысь Виктор Шиляев, Пичи Пурга ёросысь Пуро гуртысь Юрий Волков, Дэбес черкогуртысь Иван Жуйков. Бурдъёсты эшшо но паськытгес мед вӧлъяськозы, кырӟанъёсты быдэс шаере мед чузъяськозы.  